Sisäministeriön kansliapäällikön määräaikaiseen viiden vuoden virkaan on kokoomuslaisella Pelttarilla merkittävästi painavampi ansioluettelo kuin hänen vihreällä kilpahakijallaan Kirsi Pimiällä.

Kirsi Pimiä, Antti Pelttari ja Maria Ohisalo. ANTTI MANNERMAA / ALEKSI POUTANEN / PETE ANIKARI

Iltalehden tietojen mukaan sisäministeri ja vihreiden puheenjohtaja Maria Ohisalo esittää Kirsi Pimiää sisäministeriön kansliapäälliköksi.

Ohisalo on tuomassa esityksensä torstaina valtioneuvoston yleisistuntoon päätettäväksi.

Kansliapäälliköt johtavat ministeriöiden arkista työtä. Politiikassa pätee viisaus, jonka mukaan vahvalla kansliapäälliköllä on enemmän valtaa kuin heikolla ministerillä.

Pääministeri Sanna Marinin (sd) hallituksessa on Iltalehden tietojen mukaan valmisteilla laaja nimityspaketti, jossa hallituspuolueet sopivat keskenään kansliapäällikköjen paikkojen jakamisesta.

Nimityspaketin poliittisesti hankalin palanen on se, että vihreät nostaa varatuomari Kirsi Pimiän sisäministeriön kansliapäälliköksi.

Pimiä työskentelee yhdenvertaisuusvaltuutettuna ja on taustaltaan vihreä. Vuosina 2007–2008 hän vaikutti vihreän oikeusministerin Tuija Braxin erityisavustajana.

Syksyllä 2013 ja vuoden 2014 ajan hän työskenteli määräaikaisessa virkasuhteessa johtajana oikeusministeriön demokratia-, kieli- ja perusoikeusasiainyksikössä.

Pimiän nimitys on hallituslähteiden mukaan perinteinen poliittinen virkanimitys, sillä sisäministeriön kansliapäällikön paikkaa on hakenut myös suojelupoliisin päällikkö Antti Pelttari.

Nimitystä pantattiin

Oikeustieteen kandidaatti Pelttari nimitettiin vuonna 2005 kansainvälisten asioiden yksikön ylijohtajaksi sisäministeriöön. Vuodesta 2011 lähtien hän on työskennellyt Supon päällikkönä.

Ennen supo-kauttaan Pelttari ehti toimia myös kokoomuslaisen sisäministerin Anne Holmlundin valtiosihteerinä.

Sisäministeriön kansliapäällikön määräaikaiseen viiden vuoden virkaan kokoomuslaisella Pelttarilla on merkittävästi painavampi CV kuin hänen vihreällä kilpahakijallaan Pimiällä.

Alun perin sisäministeriön ykkösvirkamiehen paikka piti täyttää 15. tammikuuta alkaen, mutta hallituskriisi ja poliittisen virkanimityksen vaikeus ja kiusallisuus ovat viivästyttäneet ratkaisua.

Ohisalon on esitettävä hallitukselle muistio, jossa hän perustelee julkisesti, miksi Pimiä on hänen mielestään hakijoista paras.

Antti Pelttari on tällä hetkellä supon päällikkö. Aleksi Poutanen

Kulmuni valitsee viisikosta

Nimityspakettiin sisältyy se, että hallituskumppanit antavat keskustalaisen valtiovarainministerin Katri Kulmunin valita mieleisensä ehdokkaan johtamansa ministeriön kansliapäälliköksi.

Kulmuni haastattelee viisi ehdokasta seuraavan parin viikon aikana.

Kutsun työhaastatteluun ovat saaneet kansanedustaja Ju­ha­na Var­ti­ai­nen (kok), valtiovarainministeriön vir­ka­mie­het Päi­vi Nerg, Lee­na Mört­ti­nen ja Mar­kus So­va­la sekä Suomen Pan­kista johdon neuvonantaja Lau­ri Ka­ja­no­ja.

Kulmuni välttyy leimautumasta poliittisen virkanimityksen tekijäksi, sillä yksikään viisikosta ei ole keskustalainen.

Vartiainen on kokoomuksen kansanedustaja. Nerg on taustaltaan kristillisdemokraatti, Sovala sosiaalidemokraatti. Mörttistä pidetään kokoomuslaisena.

IL:n lähteiden mukaan kansliapäällikön paikka on aidosti auki, eikä Kulmunilla ole tehtävään valmista suosikkia ennen haastattelukierrosta. Haussa on virkamies, joka pystyy johtamaan itsenäisistä ja voimakastahtoisista asiantuntijoista muodostuvaa henkilökuntaa.

SDP saa TEM:n ja LVM:n

Viime kevään hallitusneuvotteluiden päätteeksi kerrottiin, että työministeristä tulee työ- ja elinkeinoministeriön ykkösministeri. Kirjaus ei ollut sattumaa.

Pieneltä kuulostava yksityiskohta on merkittävä, koska se tarkoittaa sitä, että sosiaalidemokraattinen työministeri Tuula Haatainen valitsee ministeriön seuraavan kansliapäällikön.

Kokoomuslaisen Jari Gustafssonin viisivuotiskausi päättyy syyskuun lopussa. Paikka avataan pian julkiseen hakuun.

Keskustalle ja vihreille sopii, että Haatainen nimittää kansliapäälliköksi sosiaalidemokraatin.

SDP:n ministereistä kansliapäällikköä pääsee valitsemaan myös liikenne- ja viestintäministeri Timo Harakka. Kansliapäällikkö Harri Pursiaisen viisivuotiskausi umpeutuu vuoden 2021 toukokuun lopussa.

Osana nimityskokonaisuutta muut hallituspuolueet hyväksyvät sen, että liikenne- ja viestintäministeriöön nousee ensi vuonna sosiaalidemokraattinen ykkösvirkamies.

Yhdenvertaisuuvaltuutettu Kirsi Pimiästä on tulossa sisäministeriön kansliapäällikkö. Antti Mannermaa

Opetus- ja kulttuuriministeriössä kansliapäällikkö Anita Lehikoisen kausi päättyy huhtikuun lopussa. Opetusministeri Li Andersson (vas) nimittänee seuraajaksi vasemmistotaustaisen hakijan.

Gustafssonin, Pursiaisen ja Lehikoisen vaihtaminen ei todennäköisesti aja hallitusta kiusalliseen nurkkaan, sillä koko kolmikko on täyttänyt 60 vuotta ja lähestymässä eläkeikää. Heidän jatkohaluistaan korkeissa virkatehtävissä ei ole varmuutta.

Poskiparta vahvoilla Tiilikaista vastaan

Ympäristöministeriön kansliapäällikön virka täytetään kesäkuun alusta lukien.

Tehtävään on vahvimmin ehdolla Ylioppilaiden terveydenhoitosäätiön toimitusjohtaja Katariina Poskiparta.

Poskiparta on taustaltaan vihreä: hän on työskennellyt peräti kolmen eri vihreän ministerin – Tarja Cronbergin, Anni Sinnemäen ja Ville Niinistön – valtiosihteerinä.

Sisäministeri Maria Ohisalo (vihr). Pete Anikari

Keskustalaiset pitävät IL:n tietojen mukaan esillä vaihtoehtoa, jossa ympäristöministeriön kansliapäälliköksi voisi nousta tehtävää hakenut entinen keskustalainen ympäristöministeri Kimmo Tiilikainen.

Keskusta saattaisi olla valmis sulattamaan Pelttarin sivuuttamisen, jos vihreä ympäristö- ja ilmastoministeri Krista Mikkonen suostuisi edes harkitsemaan, olisiko Tiilikainen pätevämpi valinta kansliapäälliköksi kuin Poskiparta.

Sisäministeriöön ja supoon punavihreä johto

Oman mausteensa Pelttarin asemaan tuo se, että hänen päällikkökautensa supossa päättyy ensi vuonna.

Kulloinenkin hallitus nimittää supon päällikön.

Supoa ovat johtaneet pitkään kokoomustaustaiset päälliköt: Pelttari ja häntä ennen Ilkka Salmi.

Pääministeripuolue SDP:ssä on haluja saada virkaan vasemmistohenkinen poliisijohtaja.

Supo on nykyään sisäministeriön alainen poliisiyksikkö.

Vihreiden ja SDP:n ajattelu kulkee seuraavasti: jos sisäministeriötä johtaa vuosina 2020–2025 vihreä kansliapäällikkö ja supoa vuosina 2021–2026 vasemmistohenkinen päällikkö, perussuomalaisten on vaikeaa ohjata hallinnonalan virkakoneistoa, vaikka perussuomalaiset nousisi hallitukseen seuraavien vaalien jälkeen ja saisi haltuunsa himoitsemansa sisäministerin salkun.